CELEX: 52014DC0424
Language: mt
Date: 2014-06-02 00:00:00
Title: Rakkomandazzjoni għal RAKKOMANDAZZJONI TAL-KUNSILL dwar il-programm nazzjonali ta' riforma tar-Rumanija għall-2014 u li tagħti opinjoni tal-Kunsill dwar il-programm ta' konverġenza tar-Rumanija għall-2014_x000b_

|
			
		
		
		52014DC0424
		
			Rakkomandazzjoni għal RAKKOMANDAZZJONI TAL-KUNSILL dwar il-programm nazzjonali ta' riforma tar-Rumanija għall-2014_x000b__x000b_u li tagħti opinjoni tal-Kunsill dwar il-programm ta' konverġenza tar-Rumanija għall-2014_x000b_ /* COM/2014/0424 final - 2014/ () */
			
				
		
		
			
			   	 
Rakkomandazzjoni għal
RAKKOMANDAZZJONI TAL-KUNSILL
dwar il-programm nazzjonali ta' riforma
tar-Rumanija għall-2014
u li tagħti opinjoni tal-Kunsill dwar il-programm ta' konverġenza
tar-Rumanija għall-2014

IL-KUNSILL TAL-UNJONI EWROPEA,
Wara li kkunsidra t-Trattat dwar
il-Funzjonament tal-Unjoni Ewropea, u b'mod partikolari l-Artikoli 121(2)
u 148(4) tiegħu,
Wara li kkunsidra r-Regolament tal-Kunsill
(KE) Nru 1466/97 tas-7 ta’ Lulju 1997 dwar
it-tisħiħ tas-sorveljanza ta’ pożizzjonijiet ta’ baġit u s-sorveljanza
u l-koordinazzjoni ta’ politiki ekonomiċi[1],
u partikolarment l-Artikolu 9(2) tiegħu,
Wara li kkunsidra r-rakkomandazzjoni
tal-Kummissjoni Ewropea[2],
Wara li kkunsidra r-rakkomandazzjoni
tal-Parlament Ewropew[3],
Wara li kkunsidra l-konklużjonijiet
tal-Kunsill Ewropew,
Wara li kkunsidra l-opinjoni tal-Kumitat
tal-Impjiegi,
Wara li kkunsidra l-opinjoni tal-Kumitat
Ekonomiku u Finanzjarju,
Wara li kkunsidra l-opinjoni tal-Kumitat
tal-Protezzjoni Soċjali,
Wara li kkunsidra l-opinjoni tal-Kumitat tal-Politika
Ekonomika,
Billi:
(1)                   
Fis-26 ta' Marzu 2010, il-Kunsill
Ewropew qabel mal-proposta tal-Kummissjoni li tiġi mnedija strateġija
ġdida għat-tkabbir u l-impjiegi, l-Ewropa 2020, imsejsa fuq
koordinazzjoni msaħħa tal-politiki ekonomiċi, li se tiffoka fuq
l-oqsma ewlenin fejn hi meħtieġa l-azzjoni biex tagħti spinta
lill-potenzjal tal-Ewropa għat-tkabbir sostenibbli u l-kompetittività.
(2)                   
Fit-13 ta' Lulju 2010, il-Kunsill,
abbażi tal-proposti tal-Kummissjoni, adotta rakkomandazzjoni dwar il-linji
gwida ġenerali għall-politiki ekonomiċi għall-Istati Membri
u l-Unjoni (mill-2010 sal-2014) u, fil-21 ta' Ottubru 2010,
adotta deċiżjoni dwar il-linji gwida għall-politiki tal-impjiegi
tal-Istati Membri, li flimkien jiffurmaw il-"linji gwida integrati".
L-Istati Membri ġew mistiedna jqisu l-linji gwida integrati fil-politiki
nazzjonali tagħhom dwar l-ekonomija u l-impjiegi.
(3)                   
Fid-29 ta' Ġunju 2012,
il-Kapijiet ta' Stat jew tal-Gvern ħadu deċiżjoni dwar Patt
għat-Tkabbir u l-Impjiegi, li jipprovdi qafas koerenti għal azzjoni
fil-livell nazzjonali, tal-UE u taż-żona tal-euro bl-użu
tal-għodod, strumenti u politiki kollha possibbli. Huma ddeċidew li
tittieħed azzjoni fil-livell tal-Istati Membri, u b'mod partikolari
esprimew impenn sħiħ favur il-kisba tal-objettivi tal-Istrateġija
Ewropa 2020 u l-implimentazzjoni tar-rakkomandazzjonijiet speċifiċi
għall-pajjiżi.
(4)                   
Fid-9 ta' Lulju 2013, il-Kunsill
adotta rakkomandazzjoni dwar il-programm nazzjonali ta' riforma tar-Rumanija
għall-2013 u ta l-opinjoni tiegħu dwar il-programm ta' konverġenza
tal-2013 tar-Rumanija għall-perjodu 2012-2016
(5)                   
Fit-13 ta' Novembru 2013,
il-Kummissjoni adottat l-Istħarriġ Annwali dwar it-Tkabbir[4], li jagħti bidu
għas-Semestru Ewropew 2014 tal-koordinazzjoni tal-politika ekonomika.
Fl-istess ġurnata abbażi tar-Regolament (UE) Nru 1176/2011,
il-Kummissjoni adottat ir-Rapport dwar il-Mekkaniżmu ta' Twissija[5].
(6)                   
Fl-20 ta' Diċembru 2013,
il-Kunsill Ewropew approva l-prijoritajiet għall-iżgurar ta'
stabbiltà finanzjarja, konsolidazzjoni fiskali u azzjoni biex jitrawwem it-tkabbir.
Huwa enfasizza l-ħtieġa li jsir perkors lejn konsolidazzjoni fiskali
differenzjata u li tiffavorixxi t-tkabbir, li l-ekonomija jerġa' jkollha
kundizzjonijiet normali għas-self, li jiġu promossi t-tkabbir u
l-kompetittività, li jiġu indirizzati l-qgħad u l-konsegwenzi
soċjali tal-kriżi, u li tiġi modernizzata l-amministrazzjoni
pubblika.
(7)                   
Fis-6 ta' Mejju 2014, ir-Rumanija
ppreżentat il-programm nazzjonali ta' riforma għall-2014 u
fil-5 ta' Mejju 2014 ippreżentat il-programm ta'
konverġenza tagħha għall-2014. Sabiex jitqiesu l-konnessjonijiet
bejniethom, iż-żewġ programmi ġew ivvalutati fl-istess
waqt.
(8)                   
Fit-22 ta' Ottubru 2013, il-Kunsill
adotta d-Deċiżjoni 2013/531/UE li tipprovdi assistenza finanzjarja
ta' terminu medju għar-Rumanija li tlaħħaq sa EUR 2 biljun
sa Settembru 2015. Assistenza finanzjarja prekawzjonarja ta' terminu medju
għar-Rumanija skont il-faċilità tal-bilanċ tal-pagamenti
għal Stati Membri li mhumiex fiż-Żona tal-Euro kienet
ikkunsidrata xierqa minħabba flussi instabbli tal-kapital li għandhom
impatt b'mod partikolari fuq swieq li qed jiżviluppaw, riskji
għax-xenarju makroekonomiku, u vulnerabbiltajiet residwi fis-settur
bankarju. Filwaqt li, fil-kundizzjonijiet attwali tas-suq, ir-Rumanija ma
għandhiex il-ħsieb li titlob għal żborżament ta' xi
pagament, l-assistenza prekawzjonarja hija mistennija li tgħin tiġi
kkonsolidata l-istabbiltà makroekonomika, baġitarja u finanzjarja u, billi
jiġu segwiti riformi strutturali, iżżid ir-reżiljenza u
l-potenzjal ta' tkabbir tal-ekonomija Rumena. Il-Memorandum ta' Qbil
tas-6 ta' Novembru 2013 u s-supplementi sussegwenti li
stabbilixxew il-kundizzjonijiet li jridu jitwettqu skont l-assistenza
prekawzjonarja tal-UE jikkomplementaw u jappoġġaw
ir-rakkomandazzjonijiet speċifiċi għall-pajjiżi tas-Semestru
Ewropew. L-assistenza prekawzjonarja tal-UE se tkun bil-kundizzjoni li
jiġi implimentat programm komprensiv ta' politika ekonomika, b'attenzjoni
partikolari fuq miżuri ta' riforma strutturali relatati mal-kapaċità
amministrattiva, riformi fis-suq tal-prodotti, fl-ambjent tan-negozju,
fis-swieq tax-xogħol, fil-pensjonijiet, fl-impriżi tal-gvern, u
fis-servizzi tal-kura tas-saħħa. Din l-aġenda ma teżentax
lill-Gvern Rumen milli jimplimenta bis-sħiħ ir-rakkomandazzjonijiet
speċifiċi għall-pajjiżi. Il-politika rigward
il-prijoritizzazzjoni, l-implimentazzjoni u l-koordinazzjoni meħtieġa
għall-implimentazzjoni tal-Memorandum ta' Qbil u tar-rakkomandazzjonijiet
speċifiċi għall-pajjiżi, għandhom jiġu ttrattati
fejn isiru d-deċiżjonijiet ta' prijorità, b'mod koerenti.
(9)                   
L-objettiv tal-istrateġija baġitarja
deskritta fil-Programm ta' Konverġenza tal-2014 huwa li fl-2015 jinkiseb
l-objettiv ta' terminu medju ta' defiċit strutturali ta' 1 % tal-PDG,
li jirrifletti r-rekwiżit tal-Patt ta' Stabbiltà u Tkabbir, u li dan
jinżamm anki wara. Ir-Rumanija fl-2014 qed tibbenefika mill-possibbiltà
ta' devjazzjoni temporanja mill-perkors ta' aġġustament lejn
l-objettiv ta' terminu medju permess għall-proġetti ffinanzjati b'mod
konġunt Id-devjazzjoni temporanja trid tiġi kkompensata fis-sena ta'
wara. Il-programm jippjana stabbilizzazzjoni tal-bilanċ strutturali
(ikkalkulat mill-gdid) fl-2014 u titjib ta' 0,8 % tal-PDG fl-2015. Huwa
previst li n-nefqa tikber b'pass konsistenti mal-valur referenzjarju tan-nefqa
kemm fl-2014 kif ukoll fl-2015. Il-proporzjon tad-dejn mal-PDG huwa mbassar li
jilħaq l-40 % fl-2015, u jonqos fl-2016-2017. B'mod ġenerali,
l-istrateġija baġitarja deskritta fil-programm hija konformi
mar-rekwiżiti tal-Patt ta' Stabbiltà u Tkabbir. Ix-xenarju makroekonomiku li
jirfed il-projezzjonijiet baġitarji huwa plawsibbli. Huwa ġeneralment
konformi mal-previżjoni tar-rebbiegħa tal-Kummissjoni
għall-2014. Madankollu l-istima potenzjali tal-PDG li tirfed il-Programm
ta' Konverġenza hija ftit li xejn ogħla, l-aktar minħabba
aspettativa aktar ottimista tas-suq tax-xogħol. Fil-pjanijiet
baġitarji għall-2014 hemm riskji negattivi relatati mal-kontroll
tan-nefqa u ġbir ta' taxxa inqas milli previst. Barra minn hekk,
għall-2015 u wara, il-miżuri li jirfdu l-perkors fiskali propost
għadhom mhumiex speċifikati. Skont il-previżjoni
tal-Kummissjoni, minkejja ftit deterjorament fil-bilanċ strutturali
fl-2014, ir-Rumanija qed tosserva r-rekwiżiti tal-Patt ta' Stabbiltà u
Tkabbir fl-2014, filwaqt li tikkunsidra d-devjazzjoni temporanja permessa
għall-proġetti ffinanzjati b'mod konġunt. Għall-2015, hemm
ir-riskju ta' devjazzjoni sinifikanti mill-aġġustament strutturali
meħtieġ, meta jitqies il-kumpens neċessarju għal
devjazzjoni temporanja permessa għal proġetti ffinanzjati b'mod
konġunt. Barra minn hekk, huwa previst li fl-2015 ir-Rumanija tiddevja
mill-valur referenzjarju tan-nefqa. Abbażi tal-valutazzjoni tiegħu
tal-programm u tal-previżjoni tal-Kummissjoni, skont ir-Regolament
tal-Kunsill (KE) Nru 1466/97, il-Kunsill huwa tal-fehma li fl-2015
il-programm jippreżenta riskji ta' devjazzjoni sinifikanti
mir-rekwiżiti tal-parti preventiva.
(10)               
Il-frodi fiskali u l-evitar tat-taxxa fl-oqsma
tal-VAT, inklużi skemi transfruntieri, id-dazji tas-sisa,
il-kontribuzzjonijiet tas-sigurtà soċjali u t-tassazzjoni fuq id-dħul
għadhom sfida kbira. Il-progress tanġibbli fil-ġlieda kontra
x-xogħol mhux dikjarat huwa limitat, filwaqt li l-effikaċja
tal-istrateġija tal-konformità fiskali hija mfixkla min-nuqqas ta'
miżuri ta' implimentazzjoni realistiċi u vinkolanti u minn attenzjoni
insuffiċjenti fuq il-prevenzjoni. Bħalissa tinsab għaddeja
riforma fl-amministrazzjoni tat-taxxa biex tiżdied l-effiċjenza
tagħha; il-kooperazzjoni amministrattiva transfruntiera, b'mod partikolari
fil-qasam tal-VAT, għadha dgħajfa. Il-porzjon li jħallsu f'taxxa
dawk li għandhom qligħ baxx u medju għadu għoli u
jinkoraġġixxi x-xogħol mhux dikjarat u qligħ li ma
jiġix dikjarat kollu. Sar xi progress fil-qasam tat-tassazzjoni ambjentali,
minħabba li s-sistema tat-tassazzjoni tal-vetturi tjiebet u żdiedu
d-dazji tas-sisa fuq il-fjuwil u issa dawn huma indiċizzati
awtomatikament. Ir-Rumanija qed tiffaċċa riskji ta' sostenibbiltà,
l-aktar minħabba nfiq relatat mat-tixjiħ tal-popolazzjoni. Hemm
tħassib rigward is-sostenibbiltà u l-adegwatezza tas-sistema
tal-pensjonijiet minħabba l-proporzjon baxx ta' kontribwenti li
jaħdmu mal-persuni li jieħdu l-pensjoni. Ir-Rumanija ħadet passi
biex sal-2035 tippareġġa l-età tal-pensjoni tal-irġiel u n-nisa.
(11)               
L-użu ineffiċjenti tar-riżorsi u
l-ġestjoni fqira fis-settur tas-saħħa jżidu r-riskju ta'
sostenibbiltà fiskali. L-użanza mifruxa ta' pagamenti informali fis-settur
pubbliku tal-kura tas-saħħa tkompli xxekkel
l-aċċessibbiltà, l-ineffiċjenza u l-kwalità tas-sistema.
Ir-riformi biex titjieb l-effiċjenza tas-settur tal-kura
tas-saħħa u s-sostenibbiltà finanzjarja tiegħu bdew iżda
jeħtieġ li jsiru sforzi kontinwi. Uħud mill-miżuri qed
jikkaġunaw dewmien u jbatu minn nuqqas ta' finanzjament u
mill-kapaċità baxxa tas-servizzi. It-tnaqqis fl-użu
eċċessiv tal-kura "in-patient" fl-isptarijiet u
t-tisħiħ tal-kura primarja u tas-sistemi ta' riferiment se jżidu
l-kosteffettività. Ġew varati aktar riformi fis-sistema tal-kura
tas-saħħa mmirati biex titjieb is-saħħa tal-popolazzjoni
permezz tal-promozzjoni, fost l-oħrajn, ta' aċċess ekwu
għal servizzi tas-saħħa ta' kwalità.
(12)               
Livell għoli ta' inattività, utilizzazzjoni
insuffiċjenti tal-potenzjal tax-xogħol u l-ħtieġa li
titjieb il-kwalità u l-produttività tal-forza tax-xogħol għadhom
sfidi ewlenin tas-suq tax-xogħol Rumen. Il-kwalità tas-servizzi
pubbliċi tat-tiftix tax-xogħol u tat-taħriġ mill-ġdid
għadha baxxa, minkejja xi miżuri fuq skala żgħira.
Riżorsi limitati fis-servizz pubbliku tal-impjiegi u nuqqas ta' kejl tal-prestazzjoni
jillimitaw it-twassil effiċjenti ta' servizzi personalizzati għal
dawk li jkunu qed ifittxu impjieg, ta' servizzi ta' min iħaddem u
tal-integrazzjoni ta' politiki attivi u passivi tas-suq tax-xogħol.
Ir-Rumanija għandha perċentwal għoli u li qed jiżdied ta'
żgħażagħ li ma jinsabux f'impjieg, fis-sistema edukattiva
jew f'taħriġ (17,3 % fl-2013). Strateġija nazzjonali
għat-Tixjiħ Attiv biex issostni żieda fir-rata ta'
disokkupazzjoni fost ħaddiema akbar fl-età iddewmet u issa mistennija
sal-aħħar tal-2014.
(13)               
Ma hemm l-ebda linja gwida trasparenti għall-iffissar
ta' paga minima li tinvolvi lill-partijiet soċjali bil-għan li
tagħti sostenn lill-impjiegi u s-sostenibbiltà u li tissalvagwardja
d-dħul mill-impjiegi b'mod sostenibbli.
(14)               
Ir-Riforma fl-Edukazzjoni tal-2011, li stabbixxiet
aġenda fit-tul għat-titjib fil-kwalità tal-edukazzjoni fil-livelli
kollha, għadha mhix operattiva għal kollox, minħabba
riżorsi finanzjarji u umani insuffiċjenti. Wara li f'dawn
l-aħħar 20 sena kien hemm tnaqqis qawwi fl-edukazzjoni u
t-taħriġ vokazzjonali, fis-snin reċenti ngħata bidu
għal diversi riformi u proġetti pilota iżda d-disponibbiltà
tal-edukazzjoni u t-taħriġ vokazzjonali, ir-relevanza tiegħu
għas-suq tax-xogħol u l-involviment tan-negozji f'tagħlim u
apprendistati bbażati fid-dinja tax-xogħol għadhom baxxi. Nuqqas
ta' tlaqqigħ tal-ħiliet importanti għadu jippersisti għal
gradwati terzjarji u r-rabta bejn in-negozji u d-dinja akkademika għadha
dgħajfa, kif evidenzjat minn rata għolja ta' qgħad u gradwati
universitarji impjegati fi professjonijiet li ma jikkorrispondux mat
taħriġ tagħhom jew f'impjiegi li jirrikjedu kwalifiki ta' livell
aktar baxx. Il-parteċipazzjoni fl-attivitajiet ta' tagħlim tul
il-ħajja għadu wieħed mill-aktar baxxi fl-UE. Ir-rata ta' tluq
bikri mill-iskola għadha waħda mill-ogħla fl-UE u issa tinsab
ogħla mill-2010, b'impatt partikolari fuq ir-Rom. L-impjieg tan-nisa huwa
mfixkel minn provvediment baxx u aċċess limitat għal
faċilitajiet tal-kura tat-tfal li huma affordabbli u ta' kwalità, b'mod
partikolari għal tfal bejn l-età tat-twelid u t-tliet snin.
(15)               
It-tnaqqis tal-faqar għadu sfida kbira.
Minkejja s-sitwazzjoni relattivament stabbli tal-impjiegi, id-dħul gross
tal-familji qed jonqos u l-inugwaljanzi fid-dħul qed jikbru. Il-familji
bit-tfal huma partikolarment esposti. Hemm biss progress limitat
fit-tħaffif tal-pass tat-tranżizzjoni minn kura istituzzjonali
għal waħda alternattiva għal tfal privi mill-kura
tal-ġenituri. Għad hemm għadd kbir ta' persuni
b'diżabilitajiet f'istituzzjonijiet residenzjali kbar, filwaqt li
s-servizzi komunitarji għal dawk b'diżabilità għadhom ma
ġewx żviluppati biżżejjed. L-utilizzazzjoni, kopertura u
adegwatezza baxxi tal-benefiċċji soċjali għadhom
jippreżentaw sfida għall-effiċjenza tal-benefiċċji
soċjali fit-tnaqqis tal-faqar. L-introduzzjoni ta' assistenza soċjali
għall-qgħad (Minimum Insertion Income) li tikkombina tliet
benefiċċji soċjali eżistenti (Id-Dħul Minimu Garantit,
l-allowance tal-familja u l-benefiċċji għat-tisħin)
ppjanata għall-2015 ġiet imdewma. L-implimentazzjoni
tal-Istrateġija Nazzjonali għall-Integrazzjoni tar-Rom bdiet fl-2012,
iżda l-allokazzjoni finanzjarja għall-implimentazzjoni ta' pjanijiet
ta' azzjoni kruċjali ma kinitx biżżejjed u r-riżultati huma
modesti. Ir-reviżjoni tal-Istrateġija u l-implimentazzjoni
tal-pjanijiet ta' azzjoni riveduti ġew imdewma. 
(16)               
Il-kapaċità dgħajfa tal-amministrazzjoni
pubblika li tiżviluppa u timplimenta l-politiki għadha sfida ewlenija
għar-Rumanija, u qed ixxekkel l-iżvilupp globali tal-pajjiż,
l-ambjent tan-negozju u l-kapaċità għall-investiment pubbliku,
filwaqt li ma tippermettix li jiġu pprovduti servizzi pubbliċi ta'
kwalità suffiċjenti. Il-kawżi strutturali li wasslu għal
kapaċità amministrattiva baxxa ġew analizzati fl-2013. abbażi
ta' dan, strateġija għall-2014-20 dwar it-tisħiħ
tal-amministrazzjoni pubblika qed titħejja bħalissa u mistennija
tiġi finalizzata sa nofs l-2014. 
(17)               
Minkejja li sar progress importanti, l-assorbiment
tal-fondi tal-UE għadu wieħed mill-aktar baxxi fl-UE. Ġestjoni u
sistemi ta' kontroll u prattiki ta' akkwist pubbliku li huma kontinwament
dgħajfa jista' jkollhom impatt negattiv fuq it-tħejjijiet
għall-ġenerazzjoni li jmiss tal-programmi u l-implimentazzjoni
tagħhom. Il-leġiżlazzjoni dwar l-akkwist pubbliku qed issofri
minn instabbiltà u nuqqas ta' koerenza. L-istruttura istituzzjonali, b'atturi
multipli u reponsabbiltajiet spiss duplikati mhix attrezzata biex tindirizza
n-nuqqasijiet u tipprovdi gwida xierqa għall-awtoritajiet kontraenti.
Il-korruzzjoni u l-kunflitti ta' interess għadhom iħassbu
l-awtoritajiet kontraenti. Sistema ta' kontrolli ex ante
għall-kunflitti ta' interess fil-proċess tal-għoti tal-kuntratti
tal-akkwist pubbliku mistennija ssir operattiva sal-aħħar tal-2014. 
(18)               
Il-kwalità fqira tar-regolamenti u n-nuqqas ta'
trasparenza u prevedibbiltà tal-qafas regolatorju qed ixekklu lin-negozji u
liċ-ċittadini. Il-proċeduri biex jinkiseb is-servizz tal-elettriku,
it-trattament mal-permessi tal-bini u l-pagament tat-taxxi għandhom
kumplessi. Drittijiet xejn ċari dwar is-sjieda tal-art
jirrappreżentaw sfida oħra għall-ambjent tan-negozu
fir-Rumanija; inqas minn 50 % tal-propjetà immobbli huma rreġistrati
f'sistema ta' ktieb dwar l-artijiet u madwar 15 % biss tar-rekords dwar
il-proprjetà immobbli ġew ivverifikati u rreġistrati b'mod
diġitali. Ir-Rumanija għamlet xi progress fit-titjib tal-kwalità,
l-indipendenza u l-effiċjenza tas-sistema ġudizzjarja Rumena u fil-ġlieda
kontra l-korruzzjoni, iżda dawn il-kwistjonijiet għadhom iħassbu
lil dawk in-negozji li qed ifittxu rimedju effettiv. Ir-reżistenza
għall-miżuri favur l-integrità u kontra l-korruzzjoni fil-livelli
politiċi u amministrattivi għadha b'saħħitha. 
(19)               
Ir-regolamentazzjoni tal-prezzjiet fis-suq
tal-elettriku għall-klijenti industrijali ntemmet fl-2013 u tinsab
għaddeja l-eliminazzjoni gradwali tar-regolamentazzjoni tal-prezzijiet
tal-gass u tal-elettriku. L-effiċjenza u t-trasparenza tal-governanza
tal-impriżi tal-Istat f'dawn is-setturi huma sfida kbira.
Id-deregolamentazzjoni tal-prezz tal-enerġija mistennija li ġġib
inċentivi biex titjieb l-effiċjenza fl-enerġija, minkejja li
huma meħtieġa miżuri konkreti u impenji ta' riżorsi biex
tkompli titjieb l-effiċjenza tal-enerġija fis-setturi tad-djar,
it-tisħin distrettwali, l-industrija u t-trasport urban. L-integrazzjoni
tas-swieq Rumeni tal-elettriku u l-gass fis-swieq tal-UE għadha mhix
kompleta u għad baqa' ostakoli sostanzjali għall-implimentazzjoni ta'
konnessjonijiet transfruntieri tal-gass, li għandha tagħti kontribut
biex tissaħħaħ id-diversifikazzjoni tal-forniment.
(20)               
L-infrastruttura bażika
tat-trasport sottożviluppata għadha qed toħloq konġestjoni
għat-tkabbir fir-Rumanija. Iż-żieda kbira ta' vetturi u
l-kawlità baxxa tal-infrastruttura tat-toroq qed ixekklu n-negozji u
l-ekonomija. Manutenzjoni fqira tan-netwerk tal-ferroviji għandha impatt
fuq is-sikurezza u l-kredibilità. It-trasport tal-merkanzija fuq
il-passaġġi tal-ilma intern għadu ħafna inqas mill-potenzjal
tiegħu, b'mod partikolari fuq id-Danubju. L-ineffiċjenza u
l-governanza xejn trasparenti tal-impriżi tal-Istat fis-settur
tat-trasport qed ifixklu l-iżvilupp ta' netwerk ta' infrastrutturi. 
(21)               
Fil-kuntest tas-Semestru Ewropew, il-Kummissjoni
wettqet analiżi komprensiva tal-politika ekonomika tar-Rumanija.
Il-Kummissjoni vvalutat il-programm ta' konverġenza u l-programm ta'
riforma nazzjonali. Hija ma kkunsidratx biss ir-rilevanza tagħhom
għal politika fiskali u soċjoekonomika sostenibbli fir-Rumanija
iżda wkoll il-konformità tagħhom mar-regoli u l-gwida tal-UE,
minħabba l-ħtieġa għat-tisħiħ tal-governanza
ekonomika globali tal-Unjoni Ewropea billi jiġi pprovdut kontribut
fil-livell tal-UE fid-deċiżjonijiet nazzjonali futuri.
Ir-rakkomandazzjonijiet tagħha skont is-Semestru Ewropew
jidhru fir-rakkomandazzjonijiet minn (1) sa (8) hawn taħt.
(22)               
Abbażi ta' din il-valutazzjoni, il-Kunsill
eżamina l-programm ta' konverġenza tar-Rumanija, u l-opinjoni
tiegħu[6]
tidher b'mod partikolari fir-rakkomandazzjoni (2) ta' hawn taħt
B'DAN JIRRAKKOMANDA li fil-perjodu bejn
l-2014-2015 ir-Rumanija tieħu azzjoni biex
1.           Timplimenta
l-programm ta' assistenza finanzjarja tal-UE/FMI billi tindirizza
bis-sħiħ il-kondizzjonalità tal-politika inkluża fil-Memorandum
ta' Qbil tas-6 ta' Novembru 2013 u s-supplimenti sussegwenti
tiegħu li jikkomplementa u jsostni l-implimentazzjoni ta' dawn
ir-rakkomandazzjonijiet speċifiċi għall-pajjiż.
2.           Timplimenta
l-istrateġija baġitarja għall-2014, issaħħaħ
b'mod sinifikanti l-isforz baġitarju biex tiżgura li fl-2015
tilħaq l-objettiv ta' terminu medju b'konformità mal-impenji skont
il-programm tal-Bilanċ tal-Pagamenti u kif rifless fil-programm ta'
konverġenza tal-2014, b'mod partikolari billi tispeċifika
l-miżuri sottostanti, u wara dan iżżomm mal-objettiv tat-terminu
medju. Tagħmel titjib fil-ġbir tat-taxxi billi tkompli timplimenta
strateġija komprensiva ta' konformità fiskali, u żżid l-isforzi
biex tonqos il-frodi tal-VAT. Tiġġieled kontra x-xogħol mhux
dikjarat. Tnaqqas il-piż tat-taxxi fuq dawk li għandhom qligħ
baxx u medju b'mod li hu newtrali għall-baġit. Tiffinalizza r-riforma
tal-pensjonijiet li bdiet fl-2010 billi tippareġġa l-età tal-pensjoni
tal-irġiel u n-nisa.
3.           Iżżid il-pass
tar-riformi fis-settur tas-saħħa biex ittejjeb l-effiċjenza u
l-kwalità tiegħu u l-aċċessibbiltà għalih, inkluż
għal persuni żvantaġġati u għal komunitajiet remoti u
iżolati. Iżżid l-isforzi biex trażżan il-pagamenti
informali, inkluż permezz ta' sistemi adatti ta' ġestjoni u kontroll.

4.           Issaħħaħ
il-miżuri attivi rigward is-suq tax-xogħol u l-kapaċità
tal-Aġenzija Nazzjonali tal-Impjiegi. Tagħti attenzjoni partikolari
għall-attivazzjoni ta' żgħażagħ mhux reġistrati.
Issaħħaħ il-miżuri li jippromwovu l-impjegabbiltà ta'
ħaddiema akbar fl-età. Tistabbilixxi, f'konsultazzjoni mal-partijiet
soċjali, linji gwida ċari għall-iffissar trasparenti tal-paga
minima, filwaqt li tikkunsidra l-kundizzjonijiet ekonomiċi u tas-suq
tax-xogħol. 
5.           Ittejjeb il-kwalità u
l-aċċess għall-edukazzjoni u taħriġ vokazzjonali,
l-apprendistati, l-edukazzjoni terzjarja u t-tagħlim tul il-ħajja u
tadattahom għall-ħtiġijiet tas-suq tax-xogħol. Tiżgura
li jkun hemm aċċess aħjar għal edukazzjoni u kura bikrija
tat-tfal. 
6.           Sabiex ittaffi l-faqar,
iżżid l-effiċjenza u l-effikaċja tat-trasferimenti
soċjali, b'mod partikolari għat-tfal, u tkompli bir-riforma
tal-assistenza soċjali, filwaqt li ssaħħaħ ir-rabtiet
tagħha ma' miżuri ta' attivazzjoni. Iżżid l-isforzi biex
timplimenta l-miżuri previsti favur l-integrazzjoni tar-Rom fis-suq
tax-xogħol, tiżdied l-attendenza fl-iskejja u jonqos it-tluq bikri
mill-iskola, permezz ta' approċċ ta' sħubija u mekkaniżmu
b'saħħtu ta' monitoraġġ. 
7.           Iżżid l-isforzi
biex issaħħaħ il-kapaċità tal-amministrazzjoni pubblika,
b'mod partikolari billi ttejjeb l-effiċjenza, il-ġestjoni
tar-riżorsi umani, l-għodod tat-teħid ta'
deċiżjonijiet u l-koordinazzjoni fil-livelli differenti tal-gvern u
bejniethom; u billi ttejjeb it-trasparenza, l-integrità u r-responsabbiltà.
Tħaffef il-pass tal-assorbiment tal-fondi tal-UE, issaħħaħ
is-sistemi ta' ġestjoni u kontroll, u ttejjeb il-kapaċità
għall-ippjanar strateġiku, inkluż l-element baġitarju
pluriennali. Tindirizza n-nuqqasijiet persistenti fl-akkwist pubbliku. Tkompli
ttejjeb il-kwalità u l-effiċjenza tas-sistema ġudizzjarja,
tiġġieled kontra l-korruzzjoni fil-livelli kollha, u tiżgura
l-implimentazzjoni effettiva tad-deċiżjonijiet tal-qrati. 
8.           Tippromwovi l-kompetizzjoni u
l-effiċjenza fl-industriji tal-enerġija u t-trasport. Tħaffef
il-pass tar-riforma fil-governanza korporattiva tal-impriżi tal-Istat
fis-setturi tal-enerġija u t-trasport u żżid l-effiċjenza
tagħhom. Ittejjeb u tissemplifika l-politiki dwar l-effiċjenza
tal-enerġija. Ittejjebl-integrazzjoni transfruntiera tan-netwerks
tal-enerġija u tippermetti li jsiru flussi fiżiċi opposti
fl-interkonnessjonijiet tal-gass bħala kwistjoni ta' prijorità. 
Magħmul fi Brussell,
                                                                       Għall-Kunsill
                                                                       Il-President
[1]               ĠU L 209, 2.8.1997, p. 1.
[2]               COM(2014) 424 finali
[3]               P7_TA(2014)0128 u P7_TA(2014)0129.
[4]               COM(2013) 800 finali
[5]               COM(2013) 790 finali
[6]               Skont l-Artikolu 9(2) tar-Regolament tal-Kunsill
(KE) Nru 1466/97.